melléklet a 6/2024. (I.30.) határozathoz

**Együttműködési megállapodás**

Amely létrejött egyrészről a

Móri Német Nemzetiségi Önkormányzat (8060 Mór, Szent István tér 6.) mint szervező, gesztor, képviseli Erdei Ferenc elnök (továbbiakban: helyi nemzetiségi önkormányzat)

a Fejér Vármegyei Német Területi Nemzetiségi Önkormányzat, (8000 Székesfehérvár Petőfi u. 5. sz.) mint társszervező, finanszírozó, képviseli: Fehér Margit elnök (továbbiakban: területi nemzetiségi önkormányzat) másrészt

a Fejér Megyei Német Önkormányzatok Szövetsége Egyesület (2065 Mány Szent István u. 1. sz.), mint társszervező, finanszírozó, képviseli: Fuchs János elnök (továbbiakban: szövetség)

szerződő felek között az alulírott helyen és napon az alábbiak szerint.

A szerződő felek a nemzetiségek jogairól szóló 2011. évi CLXXIX. törvény, valamint a szervezeti dokumentumaikban meghatározott kötelező feladataik ellátása körében, a 2024. évi Fejér Vármegyei Német Nemzetiségi Nap (továbbiakban: Nemzetiségi Nap) közös megrendezése érdekében indokoltnak tartják partneri viszonyuk legfontosabb elemeit, együttműködési szándékukat és a felek vállalásait együttműködési megállapodásban rögzíteni.

**I.**

**A megállapodás célja**

A szerződő felek jelen megállapodással azt kívánják elérni, hogy a területi nemzetiségi önkormányzat, a szövetség és a helyi nemzetiségi önkormányzat a Fejér vármegyei Mór településen 2024. május 25-én megvalósítandó Fejér Vármegyei Német Nemzetiségi Nap, mint (német/magyar nyelvű) kulturális program (továbbiakban: rendezvény) közös megszervezésével és lebonyolításával - a rendelkezésükre álló emberi, tárgyi és pénzügyi erőforrások minél hatékonyabb és színvonalasabb hasznosítása útján - elősegítsék a Fejér vármegyében és a Móron élő német nemzetiség, mint közösség

* anyanyelvének használatát
* sajátos kulturális önazonosságának megerősítését,
* Fejér vármegyéhez és Mór településhez kötődő történelmi múltjának, kulturális örökségének ápolását
* civil szervezeteivel történő együttműködést.

**II.**

**A megállapodás tárgya**

1. A területi nemzetiségi önkormányzat felhívására a helyi nemzetiségi önkormányzat jelezte, hogy helyszínt és lehetőséget biztosít a 2024. május 25-én Móron megrendezésre kerülő Fejér Vármegyei Német Nemzetiségi Nap megrendezésére és gesztorként részben finanszírozza, másrészt ellátja a rendezvény szervezési feladatait.
2. A szövetség és a területi nemzetiségi önkormányzat forrásaik terhére, a III. pontban meghatározottak szerint, társszervezőként, finanszírozóként biztosítják a rendezvény megvalósításának költségeit. A felek kifejezik együttműködési szándékukat a nemzetiségi nap közös megszervezésére és lebonyolítására.

**III.**

**Felek vállalásai**

1. A **helyi nemzetiségi önkormányzat**, mint szervező, gesztor felel a rendezvény előkészítéséért, és a III. 2.) pontban foglalt feladatok végrehajtásáért. Kapcsolattartó: Erdei Ferenc, a nemzetiségi önkormányzat elnöke.
2. Az együttműködési megállapodás alapján a **helyi nemzetiségi önkormányzat** a rendezvény gesztoraként a területi nemzetiségi önkormányzattal és a szövetséggel folyamatosan egyeztetve megszervezi és gyakorlati kivitelezését tekintve lebonyolítja a nemzetiségi napot, ezen belül különösen:

a.) gondoskodik az infrastrukturális háttér biztosításáról, vagy rendelkezésre állásáról, a résztvevő fellépő csoportok és személyek, vendégek meghívásáról, fogadásáról, a program összeállításáról, a szervezésben segítő más civil szervezetek koordinálásáról, a rendezvény megvalósításával összefüggő kiadási tételek (személyi és dologi kiadások, szolgáltatások) vonatkozásában a finanszírozó területi nemzetiségi önkormányzat és a szövetség nevére szóló árajánlatok bekéréséről a megrendelések előkészítéséről, lebonyolításáról.

b.) vállalja, hogy a területi nemzetiségi önkormányzat, és a szövetség, mint társszervezők e minőségükben történő megjelenítéséről, feltüntetéséről a rendezvény előkészítése és lebonyolítása kapcsán folyamatosan gondoskodik.

1. Az együttműködési megállapodás alapján a **területi nemzetiségi önkormányzat** az alábbiakat vállalja:

A 2024. évi költségvetésében a nemzetiségi nap szervezésére és lebonyolítására tervezett források terhére, legfeljebb bruttó 1.000.000.-Ft összeghatárig – a rendezvény költségvetési tervezetének figyelembe vétele mellett - vállalja a rendezvény előkészítésével, lebonyolításával, ezen belül különösen a III. 2.) a.) pontban foglalt feladatokkal kapcsolatban felmerülő egyes költségek finanszírozását önálló pénzügyi kötelezettségvállalás és teljesítés formájában a III. 5.) pontban foglaltakra figyelemmel.

1. Az együttműködési megállapodás alapján a **szövetség** az alábbiakat vállalja:

Költségvetésében a nemzetiségi nap szervezésére és lebonyolítására tervezett források terhére a szükséges mértékben, a gesztor helyi nemzetiségi önkormányzattal történt egyeztetés alapján vállalja a rendezvény előkészítésével, lebonyolításával, ezen belül különösen a III. 1.) a.) pontban foglalt feladatokkal kapcsolatban felmerülő egyes költségek finanszírozását önálló pénzügyi kötelezettségvállalás és teljesítés formájában a III. 5.) pontban foglaltakra figyelemmel.

1. A területi nemzetiségi önkormányzat és a szövetség, mint társszervezők, finanszírozók, a rendezvény megszervezésével, lebonyolításával kapcsolatban felmerült, III. 3.)-4.) pont szerinti kiadások teljesítése kapcsán az egyes program elemek költségeinek egymás közötti előzetes felosztása, a felosztott programelemekhez kapcsolódó önálló megrendelések, kötelezettségvállalások megtétele, valamint azok finanszírozása, teljesítése érdekében egymással illetve a helyi nemzetiségi önkormányzattal – elnökeik útján - előzetesen egyeztetnek.
2. A területi nemzetiségi önkormányzat és a szövetség a III. 3.) és 4.) pontban foglalt összeghatáron felüli többletköltség finanszírozását a rendezvény megvalósítása kapcsán nem vállal, az ezen okból esetlegesen elmaradó, meghiúsuló program elemek vonatkozásában őket felelősség nem terheli.
3. Felek rögzítik, hogy a nemzetiségi nap megvalósítását veszélyeztető vagy gátló körülményről bármelyik tag köteles haladéktalanul a másik felet értesíteni.

**IV.**

**Az együttműködési megállapodás időtartama, egyéb rendelkezések**

1. Jelen megállapodás annak aláírásával lép hatályba és a cél megvalósításával, nevezetesen a nemzetiségi nap lebonyolításával és az azzal kapcsolatos pénzügyi teljesítések megvalósulásával hatályát veszti. A jelen megállapodásban foglaltakkal kapcsolatos jogvitákat a szerződő felek közösen jóhiszeműen eljárva kötelesek rendezni.
2. Fent nem szabályozott kérdésekben a Ptk. és a vonatkozó jogszabályok rendelkezései az irányadóak.
3. Jelen megállapodásban foglaltakat a szerződő felek, mint akaratukkal mindenben megegyezőt jóváhagyólag aláírták.

Székesfehérvár, 2024. ……………………….

…………………………………….. …………………………………………

 **Fehér Margit Erdei Ferenc**

 **Fejér Vármegyei Német Móri Német Nemzetiségi**

 **Területi Nemzetiségi Önkormányzat Önkormányzat**

 **elnöke elnöke**

……………………………………….

 **Fuchs János**

**Fejér Megyei Német Önkormányzatok Szövetsége**

**Egyesület**

**elnöke**